Møre og Romsdal bridgekrets

**Protokoll fra kretstinget 2015, NBF Møre og Romsdal**

Vestnes, 15. juni 2015, kl. 19.00

**Sak 1: Godkjenning av innkalling/agenda**

Årsmøtet skulle etter planen vært avholdt i 2014, men dette har ikke vært gjort. Innkallingen til kretstinget ble iverksatt etter purring fra Norges bridgeforbund.

Det kom ingen merknader til agenda.

**Sak 2: Valg av møteleder**

Tore Langvatn ble valgt til møteleder.

**Sak 3: Valg av referent**

Helge Bremnes ble valgt til referent.

**Sak 4: Valg av to personer til å underskrive protokollen, samt valg av tellekorps**

Petter Haram og Tommy Skodje ble valgt til å underskrive protokoll. Petter Haram og Tommy Skodje ble valgt til å utgjøre tellekorpset.

Under dette punktet ble det stadfestet hvilke klubber som var representert på bridgetinget, samt at fullmakter ble gjennomgått og godkjent. Opptellingen resulterte i at de oppmøtte klubbene stilte med følgende antall stemmer:

|  |  |
| --- | --- |
| **Klubb** | Antall stemmer |
| Brattvåg og Søvik BK | 2 |
| BK Grand | 3 |
| Haramsøy BK | 2 |
| Sunndalsøra BK | 2 |
| Fosnavåg BK | 2 |
| Vestnes BK | 1 |
| Molde BK | 3 |
| Aukra BK | 1 |
| Ulstein BK | 1 |
| **I alt** | **17** |

Det ble anmerket at kretsens leder ikke stilte opp på kretstinget. Derimot møtte både kasserer og revisor opp. Når det gjaldt fremmøte av øvrige styremedlemmer var det uklarheter rundt hvem som i dag faktisk innehar verv i kretsen. Etter en diskusjon blant de fremmøtte ble det foreslått at siste protokoll (datert 13.03.10) skulle legges til grunn, og at de som var oppført i denne protokollen var å betrakte som det gjeldende styret. Det ble bemerket at dette styret var innsatt for perioden 2012-2014. Av dem som ble valgt den gangen deltok Inge Dyrkorn, Monica Austnes og Terje Hildremyr.

**Sak 5: Årsmelding**

Årsmeldingen (benevnt som "Årsrapport 2012-2015") ble utdelt på kretstinget. Denne ble opplest av møteleder Tore Langvatn. Kretstinget karakteriserte rapporten som meget tynn. Det ble konkludert med at følgende merknader skal protokollføres:

* Rapporten gir kun en kort summarisk fremstilling av kretsmedlemmers deltakelse på diverse turneringer, samt en svært kort beskrivelse av status i forhold til rekruttering og medlemsmasse. Denne fremstillingen er mangelfull.
* Det skrives svært lite om aktiviteten i kretsen for årene 2012-2014.
* Det finnes ingen beskrivelse av hvem som har sittet i styret.
* Det finnes ingen beskrivelse av styrets arbeid, verken i forhold til avholdte styremøter, sakslister eller referater. I følge de fremmøtte styremedlemmene (som ble valgt i 2012). har det kun funnet sted et slikt styremøte i 2012. Det er ingen referat fra dett møte.
* Det er ikke gitt noen beskrivelse av den økonomiske utviklingen, og dagens økonomiske situasjon, i kretsen.
* Det er ikke gitt noen beskrivelse av hva som er gjennomført av rekrutteringsarbeid.

Det ble gjennomført avstemning om hvorvidt kretstinget skulle godkjenne årsmeldingen eller ikke. Avstemningen ble gjort skriftlig. Opptelling av stemmeavgivningen gav følgende resultat: 1 stemte for å godkjenne årsmeldingen, 15 personer stemte i mot, og 1 stemte blankt.

**Vedtak:** Årsmeldingen godkjennes ikke.

**Sak 6: Årsregnskap**

Årsregnskapet ble presentert av kretsens revisor: Olav Kvalsvik. Revisor hadde i februar 2015 sendt ut en "bekymringsmelding" til alle ledere i kretsen, samt til Norges bridgeforbund. Han ble bedt om å redegjøre for grunnlaget for dette. Det fremkom da at revisor allerede i 2012 hadde kommet med merknader til regnskapet, både i forhold til regnskapspraksisen vedrørende de ulike kretsmesterskap (om manglende transparens rundt inntekter og utgifter), så vel som til dokumentasjon av varer til premiering.

Det ble en lengre diskusjon vedrørende regnskapene for årene 2012-2014. Ut av denne diskusjonen kom det frem en rekke nye momenter og forhold som revisor ikke har hatt mulighet til å ta hensyn til i sin revidering. Disse momentene vil bli nærmere utdypet i et eget vedlegg til denne protokollen.

Det ble gjennomført avstemning om hvorvidt kretstinget skulle godkjenne årsregnskapet. Stemmeavgivningen ble gjort ved håndsopprekking. Følgende vedtak fikk enstemmig flertall:

**Vedtak:** Regnskapene for årene 2012-2014 godkjennes ikke. Kretstinget anmoder Norges bridgeforbund om å bistå med å finne en egnet og uhildet part som kan gjennomgå regnskapene, inklusiv en gjennomgang av alle posteringer i hovedbok, gjennomgang av dokumentasjon, og en gjennomgang av alle bevegelser på kretsens bankkonto for denne perioden på nytt. Gjennomgangen må ta sikte på å gi svar på momenter og forhold som fremkommer i vedlegget til denne protokoll.

**Sak 7: Ansvarsfritak for styret**

Spørsmålet om ansvarsfritak ble sett i sammenheng med vedtakene som ble gjort i sak 5 og sak 6. Det ble fattet følgende vedtak:

**Vedtak:** Kretstinget kan ikke gi styret fritak for ansvar for perioden 2012-2014. Regnskapene må revideres på nytt, og fremlegges på en ekstraordinær generalforsamling.

**Sak 8: Innkomne forslag**

Det var ikke kommet inn noen forslag til kretstinget.

**Sak 9: Budsjett**

Kasserer hadde utarbeidet et forslag til budsjett. Dette budsjettet har ikke vært behandlet i styret, og ble derfor ikke fremlagt på kretstinget.

**Sak 10: Valg av styre, valgkomite og revisor**

Valgkomiteen hadde laget en innstilling til forslag til nytt styre. Valgkomiteens kandidat til ny kretsleder trakk sitt kandidatur, og det må utarbeides ny innstilling.

I og med at verken årsmelding eller regnskapene for årene 2012-2014 ble godkjent ble denne saken utsatt til ny ekstraordinær generalforsamling blir avholdt.

**Sak 11: Eventuelt**

Det var ingen saker på denne posten.

Møtet ble hevet 15. juni 2015 kl. 21:30 av Tore Langvatn.

Referent: Helge Bremnes

Godkjent av

Tommy Skodje Petter Haram

Vedlegg til protokollen:

* Vedlegg 1: "Kretstingets anmerkninger til årsregnskapene for 2012-2014"

Vedlegg 1

**Kretstingets anmerkninger til årsregnskapene for årene 2012-2014**

Under behandlingen av "Sak 6: Årsregnskap" ble det tatt frem en rekke forhold og momenter som kretstinget stilte spørsmålstegn til. Dette er oppsummert i kulepunktene under:

* Utgifter til premiering er i regnskapet ført under posten 4800, 6040, 6043, 6050 og 6060. Basert på det faktum at premieringene til disse turneringene har vært bruksgjenstander så virker det som at utleggene til premieringer slik det er oppsatt i regnskapene ikke samsvarer med den oppfatning som er gjengs i kretstinget. Kretstinget ønsker en nærmere utdyping av de nevnte poster og en dokumentasjon som godtgjør de faktiske forhold i de tre strekpunktene som er gjengitt under: følgende premieringer for årene 2012-2014:
  + I 2012 var det avholdt 4 kretsturneringer (KM-par, KM-mix, KM-singel og KM-lag). I regnskapet ser det ut til at det er ført opp en samlet utgift til premiering for disse 4 turneringene pålydende kroner 34 948,00.
  + I 2013 var det avholdt 4 kretsturneringer (KM-par, KM-mix, KM-singel og KM-lag). I regnskapet ser det ut til at det er ført opp en samlet utgift til premiering for disse 4 turneringene pålydende kroner 42 299,00.
  + I 2014 var det avholdt 2 kretsturneringer (KM-par, KM-lag). I regnskapet ser det ut til at det er ført opp en samlet utgift til premiering for disse 2 turneringene pålydende kroner 28 800,00.
* Inntektene fra kretsens turneringer for årene 2012-2014 ser ikke ut til å stemme overens med innbetalinger av startavgift. Kretstinget ønsker en redegjørelse for inntektene der spesifiserer hvor mange som deltok, beløp på startkontingent og en eventuell spesifisering av andre inntekter (som for eksempel salg fra kiosk, etc.).
* I forhold til avvikling av divisjonsspillingen er det forholdsvis store avvik mellom inntekter (postene 3101-2104) og de tilsvarende utgiftene (postene 4101-4104). Spesielt er avvikene store for 4. divisjon. Kretstinget ønsker en spesifikasjon av både inntekter og utgifter som er i tråd med alminnelig regnskapspraksis.
* Av regnskapet for 2014 kan det se ut som at det ikke ble avholdt KM-mix, i og med at det ikke er oppført spilleinntekter og utgifter til premiering og diverse annet. KM-mix ble imidlertid avholdt på kafe Gimle i Molde 28. september 2014, og 12 par deltok. Molde BK stilte utstyr til disposisjon (og som ble avkrevd for serviceavgift), og det var Molde BK som betalte leie av lokaler. Oppgjøret for leie av lokaler (og serviceavgift) ble gitt i form av overlevering av en kasse med meldebokser til Molde BK. Kretstinget ønsker en forklaring på hvorfor dette mesterskapet ikke er oppført i regnskapet, og en bekreftelse på at styret har godtatt at leie for lokalet skulle betales i form av utlevering av kretsens eiendeler.
* I regnskapene er det oppført årlig godtgjørelse til styret pålydende kr. 16 000,00. Kasserer informerte kretstinget om at dette beløpet var oppdelt som følger: kr. 3000,00 til kasserer, kr. 3000,00 til kretsleder, og kr. 10 000,00 på "krets-koordinering". Kretstinget etterlyser en skriftlig dokumentasjon som bekrefter at tidligere kretsting har vedtatt utbetaling av disse beløp.
* Det er regnskapsført utgifter til rekrutteringsarbeid i kretsen for hvert av årene 2012-2014 (pålydende kr. 10 400,00, 13 170,00 og 13 500,00 for henholdsvis årene 2012, 2013 og 2014). Gjennom det som er fremlagt i årsmelding, samt den kjennskap som Kretstinget besitter i forhold til hva som er gjort av rekrutteringsarbeid, så er det uklart hva disse beløpene er brukt til. Kretstinget ønsker derfor en spesifikasjon av disse beløpene.
* Avstemmingen mellom driftsregnskapet på den ene siden og balansen er uklar. Spesielt i forhold til utviklingen av balanseposten 1460 (Innkjøpte varer for premier) ble det stilt spørsmål til periodiseringen av regnskapene for årene 2012-2014. (Petter: Dette var et poeng fra deg tror jeg. Jeg er usikker på om jeg har fanget opp det du etterlyste her)